******

**SZOMHULL Szombathelyi Hulladékgazdálkodási**

**Közszolgáltató Nonprofit Kft.**

9700 Szombathely, Welther K. u.4.

Nyilvántartó szerv: Szombathelyi Törvényszék Cégbírósága

Cégjegyzék: Cg.18-09-111965

Telefon: (94) 314-575, Fax: (94) 313-217

E-mail: info@szomhull.hu

Web: [www.szomhull.hu](http://www.szomhull.hu)

**ELŐTERJESZTÉS**

Szombathely Megyei Jogú Város Gazdasági és Városstratégiai Bizottságának

2017. április …-i

**Javaslat**

**a SZOMHULL Nonprofit Kft. 2016. évi beszámolójának elfogadására**

**Tisztelt Bizottság!**

A SZOMHULL Nonprofit Kft. 2016. évi beszámolójában ismét jelentős, 165.867 ezer forint összegű veszteségről kell számot adnunk. A hulladékgazdálkodási közszolgáltatás jogszabályi környezete továbbra is rendkívül bizonytalan. A begyűjtött hulladék mennyisége növekedett az előző évhez képest, azonban a 2016. évi törvényváltozások bevételeink csökkenését okozták. Költség oldalon az önköltség növekedése miatt a SZOVA Zrt. által számlázott alvállalkozói teljesítmények költsége növekedett. A bevételek csökkenése és a költségek növekedése okozza a tervezettnél nagyobb veszteséget.

A bevételekkel kapcsolatban jelezzük, hogy amennyiben az ágazat állami koordinálását végző Nemzeti Hulladékgazdálkodási Koordináló és Vagyonkezelő Zrt. – akitől bevételeink származnak – a jogszabályban foglaltak szerint járt volna el, a bevételkiesés a ténylegesen bekövetkezett kiesésnél lényegesen nagyobb, 200-300 millió forint lett volna.

A veszteség mellett bevételeinkhez a korábbinál nagyobb késéssel jutunk hozzá, ami fizetőképességünket rontja. Likviditásunkat az év során a Szombathely Megyei Jogú Város Önkormányzata által folyósított 200 millió forintos tagi kölcsön biztosította. Év végére azonban így is jelentős tartozást halmoztunk fel a SZOVA Zrt-vel szemben. Az önkormányzati tagi kölcsön visszafizetésének határideje 2016. december 31-én lejárt, a visszafizetésre azonban nem került sor.

A veszteség miatt tulajdonosainknak 165.868 ezer forint összegű pótbefizetési kötelezettségük keletkezett.

A jövőre vonatkozó kilátásaink bizonytalanok és kedvezőtlenek. Kérdéses, hogy társaságunk a piacon tud-e maradni. Amennyiben igen, akkor a veszteség további jelentős növekedésével kell számolnunk, mivel az NHKV Zrt. jelezte, hogy a szolgáltatási díjak megállapításánál 2017. január 1-től már a jogszabályban foglaltak szerint jár el.

Rövid távon és a szűken értelmezett gazdasági szempontokat szem előtt tartva a jelenlegi feltételek mellett értelmetlenné válik a hulladékgazdálkodási közszolgáltatási tevékenység folytatása. Ugyanakkor, a hulladékszállítás fenntartása érdekében az államnak megoldást kell találnia a veszteségek kompenzálására. Emellett a SZOVA Zrt. jövőbeli sorsa is jelentős mértékben függ a hulladékgazdálkodási tevékenység további folytatásától vagy megszüntetésétől. A jövőre vonatkozó döntések meghozatalánál tehát több szempontot is mérlegelni kell.

A jelenlegi helyzetben azonban a megoldás kulcsa és a döntés nem a saját kezünkben van: a SZOMHULL Nonprofit Kft. jövőjét az NHKV Zrt, a közszolgáltatónak kijelölt STKH Sopron és Térsége Környezetvédelmi és Hulladékgazdálkodási Nonprofit Kft, valamint Szombathely Megyei Jogú Város Önkormányzata és a SZOVA Zrt. között folyó egyeztetések kimenetele határozza meg.

Kérjük a tisztelt Bizottságot éves beszámolónk megtárgyalására és jóváhagyására!

Szombathely, 2017. április 4.

Puklér Géza

 ügyvezető

**Határozati javaslat**

**…/2017. (IV. ...) GVB határozat**

1. Szombathely Megyei Jogú Város Gazdasági és Városstratégiai Bizottsága a SZOMHULL Nonprofit Kft. 2016. évi beszámolóját 475.804 ezer forint mérlegfőösszeggel, 895.378 ezer forint árbevétellel, 165.071 ezer forint üzemi és 165.867 ezer forint adózott veszteséggel elfogadásra javasolja a társaság taggyűlésének.
2. A Gazdasági és Városstratégiai Bizottság javasolja a SZOMHULL Nonprofit Kft. taggyűlésének, hogy a társaság 2016. évi vesztesége az eredménytartalék terhére kerüljön átvezetésre.
3. A Gazdasági és Városstratégiai Bizottság felhatalmazza a Polgármestert arra, hogy a SZOMHULL Nonprofit Kft. taggyűlésén a fenti javaslatokat megszavazza.
4. A Bizottság a SZOMHULL Nonprofit Kft. ügyvezetőjének az ügyvezetés megfelelőségét megállapító felmentvényt megadja.
5. A Gazdasági és Városstratégiai Bizottság javasolja Szombathely Megyei Jogú Város Közgyűlésének, hogy a SZOMHULL Nonprofit Kft. tőkehelyzetét 165.868 ezer forint pótbefizetéssel rendezze.
6. Mivel a SZOMHULL Nonprofit Kft. pénzügyi helyzete nem teszi lehetővé a Szombathely Megyei Jogú Város Önkormányzata által nyújtott tagi kölcsön visszafizetését, a Gazdasági és Városstratégiai Bizottság javasolja a Közgyűlésnek a tagi kölcsön összegéből 165.868 ezer Forint összegben a tőkepótlás teljesítését, a fennmaradó 34.132 ezer Forint összeg vonatkozásában a visszafizetési határidő meghosszabbítását.
7. A Gazdasági és Városstratégiai Bizottság tudomásul veszi, hogy amennyiben továbbra is a SZOMHULL Nonprofit Kft. látja el Szombathelyen a hulladékgazdálkodási közszolgáltatási feladatokat, a társaság veszteségének további jelentős növekedése valószínűsíthető. A veszteség miatt várható likviditási problémák a SZOVA Zrt. alvállalkozói számláinak kiegyenlítését, ezáltal végső soron a SZOVA Zrt. működését veszélyeztetik. Ezért a Bizottság felkéri a költségvetésért felelős alpolgármestert, hogy a hulladékgazdálkodási közszolgáltatási feladatok ellátásához szükséges forrást Szombathely Megyei Jogú Város költségvetésében biztosítsa.